RETTENS KENDELSE (Anden Afdeling)

3. oktober 1997

Sag T-184/96

Eric Banda

mod

Kommissionen for De Europæiske Fællesskaber

»Stillingtagen til sagen ufornøden — afvisning«

Fuldstændig gengivelse på fransk II-819

Angående:

Principal påstand om annullation af Kommissionens afgørelse om, at valget, som blev afholdt mellem den 5. og den 20. december 1994 i region nr. 11 til regionalrådet for lokalt ansatte, kendes ugyldigt, og om fornyet afholdelse af valget, og subsidiær påstand om annullation af Kommissionens reglement af 8. marts 1990 med titlen »Overgangsordning for personale, som gør tjeneste uden for Fællesskabet«, og om annullation af valget, som blev afholdt mellem den 4. og den 15. november 1996 i region nr. 11 til regionalrådet for lokalt ansatte.

Udfald:

Stillingtagen til sagen ufornøden.

Resumé af kendelse

Ved Kommissionens forskellige delegationer blev der mellem den 5. og den 20. december 1994 og i henhold til bestemmelserne i reglerne om en overgangsordning for personale, som gør tjeneste uden for Fællesskabet (overgangsordningen), afholdt valg med henblik på at vælge de lokale og regionale repræsentanter for det personale, som er placeret uden for Fællesskabet. I region nr. 11, der omfatter Botswana, Lesotho, Malawi, Mozambique, Namibia, Den Sydafrikanske Republik, Swaziland, Tanzania, Zambia og Zimbabwe, blev valget afholdt den 11. december 1994.

Sagsøgeren, der er lokalt ansat ved Kommissionens delegation i Malawi og medlem af en fagforening, stillede op som kandidat ved valget i region nr. 11.

Den 13. februar 1995 besluttede den valgkomité, der var blevet nedsat i medfør af punkt 1.6 i overgangsordningen (valgkomitéen), at der ikke skulle tages hensyn til resultatet af valget til regionalrådet for lokalt ansatte i Mozambique, Namibia og Zambia med den dobbelte begrundelse, at stemmesedlerne til brug i Mozambique ikke var blevet fremsendt rettidigt, og at der i disse tre lande var blevet anvendt stemmesedler, som ikke indeholdt navnene på alle kandidaterne. Valgkomitéen erklærede ikke desto mindre sagsøgeren for valgt som regional repræsentant for det lokale personale i region nr. 11.

Ved skrivelse af 19. maj 1995, som blev registreret samme dag under nr. R 532/95, indgav Isabel Almeida, en lokalt ansat ved Kommissionens delegation i Mozambique, der selv var kandidat ved valget til regionaludvalget for lokalt ansatte i region nr. 11, en klage til Kommissionen over valgkomitéens afgørelse af 13. februar 1995.

Ved en udateret skrivelse gav Kommissionen Isabel Almeida medhold i klagen og annullerede valget til regionaludvalget for lokalt ansatte i region nr. 11 og følgelig valget af sagsøgeren; endvidere traf Kommissionen beslutning om fornyet afholdelse af valget »på grund af de uregelmæssigheder, der havde fundet sted under valgproceduren ved de tre ovennævnte delegationer«. Dette blev begrundet med, at »eftersom resultaterne fra de øvrige delegationer allerede er blevet offentliggjort«, »vil de kunne påvirke udfaldet af valget i de tre delegationer«.

Ved skrivelse af 14. marts 1996, der blev registreret den 18. marts 1996 under nr. R 352/96, indgav sagsøgeren en klage over Kommissionens afgørelse, hvorved Isabel Almeida havde fået medhold i klage nr. R 532/95.

Kommissionen afviste denne klage ved en afgørelse af 8. august 1996, og sagsøgeren anerkendte modtagelsen heraf den 19. august 1996.

Der blev afholdt nye valg til regionaludvalget for lokalt ansatte i region nr. 11 mellem den 4. og den 15. november 1996. Ved skrivelse af 17. september 1996 stillede sagsøgeren på ny op som kandidat.

Ved stævning, der blev registreret på Rettens Justitskontor den 18. november 1996, anlagde sagsøgeren nærværende sag.

Den 12. december 1996 erklærede valgkomitéen på ny sagsøgeren for valgt som (eneste) regional repræsentant for det lokale personale i region nr. 11.

Kommissionen indgav den 19. februar 1997 en begæring til Justitskontoret i henhold til procesreglementets artikel 114 med påstand om, at det blev fastslået, at stillingtagen i sagen var ufornøden.

Retlige bemærkninger

I medfør af procesreglementets artikel 113 kan Retten, der træffer afgørelse i henhold til bestemmelserne i artikel 114, stk. 3 og 4, til enhver tid efterprøve, om en sag skal afvises, fordi ufravigelige procesforudsætninger ikke er opfyldt. Ifølge fast praksis omfatter disse procesforudsætninger de betingelser for realitetsbehandling af et søgsmål, der er fastsat i artikel 90 og 91 i vedtægten for tjenestemænd i De Europæiske Fællesskaber (vedtægten) (præmis 26).

Henvisning til: Retten, 16. maj 1994, sag T-37/93, Stagakis mod Parlamentet, Sml. Pers. II, s. 451, præmis 17; Retten, 12. december 1996, sag T-99/95, Stott mod Kommissionen, Sml. Pers. II, s. 1583, præmis 22 og 23.

I medfør af vedtægtens bestemmelser om personalesager har Fællesskabets retsinstanser kompetence på området for tvister vedrørende valg af repræsentanter til personaleudvalgene. Denne prøvelsesret udøves i sager anlagt mod vedkommende institution vedrørende sådanne handlinger eller undladelser fra ansættelsesmyndighedens side, som dennes kontrolbeføjelser på området giver anledning til. Inden for rammerne af denne type tvistemål skal den retlige interesse for en lokalt ansat, der er kandidat til valget og medlem af en fagforening, der har indleveret en liste over kandidater, vurderes i lyset af hans tredobbelte funktion som vælger, kandidat og medlem af den pågældende fagforening (præmis 29-32).

Henvisning til: Domstolen, 29. september 1976, sag 54/75, De Dapper m.fl. mod Parlamentet, Smi. s. 1381; Domstolen, 27. oktober 1987, forenede sager 146/85 og 431/85, Diezler m.fl. mod ØSU, Smi. s. 4283, præmis 5 og 9; forslaget til afgørelse i sagen Diezler m.fl. mod ØSU, Sml. s. 4298, på s. 4301; Retten, 14. juli 1994, sag T-534/93, Grynberg og Hall mod Kommissionen. Sml. Pers. II, s. 595, præmis 20; Retten, 9. januar 1996, sag T-386/94, Blanchard mod Kommissionen, Sml. Pers. II, s. 1, præmis 37.

Retten bemærkede for det første, at der i den foreliggende sag ikke var tale om et listevalg, men et enkeltmands valg. Sagsøgeren havde således ingen søgsmålsinteresse i sin egenskab af medlem af en fagforening, der havde indleveret en liste over kandidater, og hans søgsmål måtte derfor afvises, for så vidt som det var rejst på dette grundlag (præmis 34).

Dernæst bemærkede Retten, at sagsøgeren ved valget i december 1994 var blevet erldæret for valgt. Han havde derfor heller ikke længere nogen søgsmålsinteresse i sin egenskab af kandidat, og det var derfor ufornødent at træffe afgørelse om hans principale påstand, som var nedlagt på dette grundlag (præmis 35).

For det tredje bestod den søgsmålsinteresse, som sagsøgeren måtte have blot i sin egenskab af vælger, i at kunne få valgt sine repræsentanter til personaleudvalget på vilkår og på grundlag af en valgordning, der var i overensstemmelse med de vedtægtsbestemmelser, der gjaldt for den pågældende valgprocedure. Denne interesse var under sagen kun blevet gjort gældende ved den subsidiære påstand om annullation af overgangsordningen og valget i november 1996. Spørgsmålet om sagsøgerens søgsmålsinteresse i sin egenskab af vælger var således udelukkende blevet rejst inden for rammerne af den subsidiære påstand. For så vidt som sagsøgeren i kraft af demie egenskab fortsat havde søgsmålsinteresse, måtte det undersøges, om hans subsidiære påstand om annullation af overgangsordningen og af valget i november 1996, der var blevet afholdt på grundlag heraf, kunne antages til realitetsbehandling (præmis 36-39).

Retten anførte indledningsvis, at hvad angik påstanden om annullation af overgangsordningen måtte søgsmålet — også selv om den anfægtede foranstaltning, der havde retsanordnende karakter, kunne gøres til genstand for et annullationssøgsmål ved Retten - under alle omstændigheder overholde de betingelser vedrørende form og frister, som er fastsat i vedtægtens artikel 90 og 91 (præmis 40).

Henvisning til: Domstolen, 16. juli 1981, sag 153/79, Bowden m.fl. mod Kommissionen, Sml. s. 2111, præmis 13; Retten, 7. juni 1991, sag T-14/91, Weyrich mod Kommissionen, Sml. II, s. 235, præmis 46; Retten, 22. juni 1994, forenede sager T-97/92 og T-111/92, Sml. Pers. II, s. 511, præmis 41.

Sagsøgerens klage til ansættelsesmyndigheden over overgangsordningen, der blev offentliggjort i Meddelelser fra administrationen af 30. marts 1990, blev imidlertid først indleveret den 18. marts 1996 (præmis 41).

Hvad dernæst angik sagsøgerens subsidiære påstand om annullation af regionalvalget i november 1996, fastslog Retten, at påstanden var nedlagt direkte for Retten, uden at der forud herfor var blevet indbragt en administrativ klage (præmis 42).

Imidlertid er det nødvendigt, at der foreligger en forudgående administrativ klage på området for tvister vedrørende valg af repræsentanter til personaleudvalgene ved fællesskabsinstitutionerne (præmis 43).

Henvisning til: De Dapper m.fl. mod Parlamentet, a.st., præmis 28-32, Diezler m.fl. mod ØSU, a.st., præmis 7; Retten, 12. januar 1994, sag T-65/91, White mod Kommissionen, Sml. Pers. II, s. 23, præmis 91 og 92.

Retten udtalte, at det var åbenbart, at sagen skulle afvises, for så vidt som der var nedlagt en subsidiær påstand om annullation af overgangsordningen og det regionalvalg, der havde fundet sted blandt de lokalt ansatte i region nr. 11 mellem den 4. og den 15. november 1996 (præmis 44).

Konklusion:

Det er ufornødent at tage stilling til den påstand, som sagsøgeren i sin egenskab af valgkandidat har nedlagt om annullation af Kommissionen afgørelse om, at valget, som blev afholdt mellem den 5. og den 20. december 1994 i region nr. 11 til regionalrådet for lokalt ansatte, kendes ugyldige, og om fornyet afholdelse af valgene.

I øvrigt afvises sagen.